Lipšic, Daniel, minister vnútra SR (2011-09-13):
Ďakujem veľmi pekne. Vážený pán predsedajúci, milé pani poslankyne, vážení páni poslanci, skúsim sa vyjadriť pomerne stručne ku kauze, ktorá je jednou, jedným z dôvodov zvolania tejto schôdze, a to je kauza Osrblie. Najskôr vám niečo odcitujem. Je to záznam pre ministra zahraničných vecí z 31. 8. 2006 tesne po tom, ako ste zostavili vládu, kedy bol jeden z obvinených a náš bývalý veľvyslanec už v tom čase podozrivý z korupcie. Záznam obsahuje informáciu, z akej korupcie bol podozrivý, boli tam konkrétne, konkrétne informácie. Záver ministerstva zahraničných vecí, ktorý bol v zázname pre ministra zahraničných vecí, znie: „Ministerstvo zahraničných vecí by malo čo najrýchlejšie zabezpečiť dôkladné vyšetrenie daného podozrenia vypočutím oboch zainteresovaných strán a prípadne, diskrétne, aby sa predišlo medializácii prípadu, kontaktovať orgány činné v trestnom konaní.“ Len ako poznámku k tomu poviem, že, samozrejme, orgány činné v trestnom konaní kontaktované nikdy neboli. Teraz. Súhlasím s jednou vetou, ktorú povedal pán podpredseda parlamentu, alebo s jeho tvrdením, že v rokoch 2006 – 2010 by nikdy poradca predsedu vlády nemohol byť za korupciu stíhaný. To podpisujem a s tým súhlasím. Podľa mojej mienky... (Potlesk.) Podľa mojej mienky a je to môj názor, samozrejme, že korupcia je fenomén a jav, ktorý sa vyskytuje všade, otázka je, v akom rozsahu, a žiadna vláda ani žiadna strana nemá monopol ani na cnosť, ani na neresť. Ale jeden veľký rozdiel okrem rozsahu korupcie je aj v tom, či sa korupcia efektívne odhaľuje a stíha a jej páchatelia idú pred spravodlivosť bez ohľadu na to, aké majú stranícke tričko, aké majú zafarbenie, ak porušia zákon. A poviem vám druhú vec, korupcia sa reálne dá odhaľovať a stíhať len vtedy, keď sa deje. S odstupom niekoľkých rokov to možné nie je, lebo korupcia sa deje len medzi dvomi ľuďmi, jeden dáva, druhý berie a po niekoľkých rokoch žiadne dôkazy nie sú. A, samozrejme, je možné povedať slovami kolegov zo SMER-u, že v princípe za ich vlády korupcia žiadna nebola. Najväčšia korupčná kauza boli Wänkeho jablká. Proste najväčší prípad korupcie za vašej vlády bol, že niekto proste potreboval mať veľa jablkových kompótov. Nič iné nebolo. Žiadna iná korupcia nebola. (Smiech v sále.) Ak si myslíte, že toto budú veriť možno vaši voliči, naši voliči alebo naši občania, myslím si, že ich podceňujete. Že ich vážne podceňujete. A v tom je rozdiel podľa mňa úplne najprincipiálnejší medzi vládou Ivety Radičovej a vládou Roberta Fica. Áno, stíhame aj kauzy korupcie na ministerstve vnútra, na ministerstve práce, ale to je práve ten prejav toho, že je tu odhodlanie a záujem a že polícia má voľné ruky a môže stíhať. Poviem vám svoju aj osobnú skúsenosť, keď som informoval pani premiérku o tom, že bola policajná akcia, kde boli zadržaní viacerí obvinení, išlo o dotáciu, ktorá sa týkala aj jej rezervy, ktorá sa týkala aj jej bývalého poradcu, a jej prvá reakcia bola: „Obviňujte a zatýkajte. Polícia má voľné ruky.“ Neviem si predstaviť – a priznám sa, ani si nechcem predstaviť až tak veľmi –, aká by bola reakcia možno pred dvomi alebo tromi rokmi. Je pomerne málo ľudí vo všeobecnosti, ktorých poznám, za ktorých by som bol ochotný vo vzťahu ku korupcii dať ruku do ohňa. Pani premiérka Radičová patrí medzi nich. Ďakujem pekne. (Potlesk.)